**ZÁPIS č. 10**

**Z RIADNEHO ZASADNUTIA SPRÁVNEJ RADY TASR**

**28. novembra 2013 so začiatkom o 15.00 h .**

**Prítomní členovia správnej rady :** Vladimír Masár , Boris Chovanec, Peter Alakša **,** Eliška Holásková, Ján Sand

**Ospravedlnený:**

**Hostia:** Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1. a čl. 6 Rokovacieho poriadku Správnej rady zvolal predseda SR TASR Vladimír Masár konštatoval, že rada je uznášaniaschopná a navrhol program zasadnutia:

**Program:**

1. **Návrh rozpočtu TASR na rok 2014**
2. **Návrh pravidiel na prezidentskú kampaň**
3. **Informácia o priebehu volieb do VÚC v spravodajstve TASR**
4. **Prerokovanie oznámenia o verejnom vypočutí kandidátov na funkciu generálneho riaditeľa TASR**
5. **Rôzne**

**UZNESENIE č.43/2013:**

Členovia rady schválili program zasadnutia:

Za : 5 Proti: 0 Zdržal sa: 0

**Uznesenie bolo prijaté.**

1. **Návrh rozpočtu TASR na rok 2014**

Predseda správnej rady požiadal generálneho riaditeľa, aby prezentoval predkladaný materiál.

J. Rezník na úvod konštatoval, že do návrhu rozpočtu boli zapracované príjmy a výdavky súvisiace s plánom činnosti TASR v roku 2014. Uvedený rozpočet vychádza zo skutočnosti, že TASR bude mať k 31.12.2013 uhradené všetky záväzky po lehote splatnosti.

Príjmová časť rozpočtu sa skladá z dvoch významných zdrojov príjmov, a to sú príjmy z predaja spravodajstva a príjmy zo štátneho rozpočtu. Do celkovej výšky príjmov vstupujú tiež úroky z omeškania, úroky z účtov, ostatné nedaňové príjmy a zostatok prostriedkov z predchádzajúceho roku. Na základe týchto skutočností bol návrh príjmovej časti na rok 2014 zostavený v celkovej výške 4 052 429 Eur.

Výdavková časť rozpočtu zahrňuje výdavky na mzdy, odvody, tovary a služby, investície a spoluúčasť agentúry v rámci projektu digitalizácie archívu TASR v celkovej výške 4 000 330 Eur.

Následne J. Rezník predložil analýzu návrhu príjmovej a výdavkovej časti rozpočtu.

Podľa J. Rezníka je návrh rozpočtu TASR na rok 2014 zostavený s prebytkom vo výške 52 099 Eur.

Predseda rady poďakoval generálnemu riaditeľovi a otvoril rozpravu.

Po jej skončení navrhol uznesenie.

**UZNESENIE č. 44/2013:**

Správna rada TASR schválilla návrh rozpočtu TASR na rok 2014.

Za :5 Proti: 0 Zdržal sa: 0

**Uznesenie bolo prijaté.**

1. **Návrh pravidiel pre prezidentskú kampaň**

Predseda rady odovzdal slovo generálnemu riaditeľovi, aby odprezentoval predložený materiál.

J Rezník uviedol, že pre TASR sú prezidentské voľby jednou z niekoľkých spravodajských priorít nasledujúceho roka a k pokrytiu ich priebehu, ako aj diania pred nimi a po nich pristúpi spravodajský úsek s maximálnou zodpovednosťou.

Spravodajstvo TASR bude ku každému z kandidátov pristupovať na princípe rovnosti šancí.

Tlačové správy kandidátov bude TASR zverejňovať bez rozdielu, pokiaľ v nich nebude porušený zákon a nebudú hanobiť občanov na základe veku, rasy, vierovyznania alebo pokiaľ nebudú nabádať k trestným činom.

Pred voľbami, počas volebnej kampane zverejní TASR rozhovor s každým z kandidátov na prezidenta, ktorý bude súčasťou Témy TASR. Každý z nich dostane rovnaký priestor ohraničený rovnakým počtom otázok.

Predseda rady poďakoval generálnemu riaditeľovi a otvoril rozpravu.

Po jej ukončení navrhol uznesenie**.**

**UZNESENIE č.45/2013:**

Správna rada TASR Berie na vedomie materiál - Návrh pravidiel na prezidentskú kampaň.

Za :5 Proti: 0 Zdržal sa: 0

**Uznesenie bolo prijaté.**

1. **Informácia o priebehu volieb do VÚC v spravodajstve TASR**

V. Masár požiadal J. Rezníka, aby odprezentoval predložený materiál.

Generálny riaditeľ povedal,že spravodajstvo možno rozdeliť do troch období: pred voľbami, priebeh volieb a po voľbách.

Voľby VÚC v spravodajstve TASR v číslach:

Počet správ v rámci témy.tasr: 457 správ, 162 zvukov

Počet správ počas volebných víkendov: 272 správ, 130 zvukov

Počet fotografií počas volebných víkendov: 413

Počet videí počas volebných víkendov: 40

Predseda rady poďakoval generálnemu riaditeľovi a otvoril rozpravu. Členovia SR TASR v rámci diskusie vyslovili uznanie spravodajskému úseku za profesionálne a bezchybné pokrytie volieb do VÚC.

Po ukončení rozpravy predseda rady V. Masár navrhol uznesenie.

**UZNESENIE č. 46/2013:**

Správna rada TASR zobrala na vedomie materiál – Informácie o priebehu volieb do VÚC v spravodajstve TASR

Za :5 Proti: 0 Zdržal sa: 0

**Uznesenie bolo prijaté.**

1. **Prerokovanie Oznámenia o verejnom vypočutí kandidátov na funkciu generálneho riaditeľa TASR**

Členovia správnej rady schválili harmonogram voľby generálneho riaditeľa TASR. Následne V. Masár navrhol uznesenie:

**UZNESENIE č. 47/2013:**

**Oznámenie o verejnom vypočutí kandidátov na obsadenie funkcie generálneho riaditeľa**

**Tlačovej agentúry Slovenskej republiky**

Správna rada Tlačovej agentúry Slovenskej republiky podľa § 15 ods. 2 zákona č. 385/2008 Z. z. o Tlačovej agentúre Slovenskej republiky a o zmene niektorých zákonov (ďalej len „zákon č. 385/2008 Z. z.“) oznamuje, že uskutoční verejné vypočutie kandidátov na funkciu generálneho riaditeľa Tlačovej agentúry Slovenskej republiky.

Generálneho riaditeľa Tlačovej agentúry Slovenskej republiky volí správna rada Tlačovej agentúry Slovenskej republiky na základe verejného vypočutia prihlásených kandidátov. Za generálneho riaditeľa Tlačovej agentúry Slovenskej republiky možno zvoliť fyzickú osobu, ktorá spĺňa podmienky podľa § 14 zákona č. 385/2008 Z. z.

Správna rada Tlačovej agentúry Slovenskej republiky týmto vyzýva na predkladanie prihlášok kandidátov na funkciu generálneho riaditeľa Tlačovej agentúry Slovenskej republiky.

Písomná prihláška kandidáta na funkciu generálneho riaditeľa Tlačovej agentúry Slovenskej republiky musí obsahovať:

* vyhlásenie o kandidatúre na generálneho riaditeľa Tlačovej agentúry Slovenskej republiky s uvedením titulu, mena a priezviska a adresy trvalého pobytu kandidáta s jeho vlastnoručným notársky osvedčeným podpisom,
* štruktúrovaný životopis,
* čestné vyhlásenie o tom, že kandidát je štátnym občanom Slovenskej republiky,
* čestné vyhlásenie o tom, že kandidát má spôsobilosť na právne úkony v plnom rozsahu,
* výpis z registra trestov nie starší ako tri mesiace,
* úradne overenú kópiu dokladu o dosiahnutí vysokoškolského vzdelania druhého stupňa,
* čestné vyhlásenie o splnení podmienky najmenej päťročnej odbornej praxe v oblasti riadenia s uvedením, kde kandidát túto prax vykonával,
* čestné vyhlásenie o tom, že kandidát nevykonáva funkciu alebo činnosť podľa § 9 ods. 4 alebo 5 zákona č. 385/2008 Z. z.,
* projekt riadenia a rozvoja Tlačovej agentúry Slovenskej republiky v nastávajúcom funkčnom období, predložený v piatich vyhotoveniach v tlačenej podobe vo formáte A4 v rozsahu najmenej 15 strán a najviac 30 strán (do tohto rozsahu sa nepočítajú prílohy).

Kandidát na funkciu generálneho riaditeľa Tlačovej agentúry Slovenskej republiky môže podať písomnú prihlášku v zalepenej obálke s viditeľne označeným nápisom "Voľba generálneho riaditeľa TASR - neotvárať", a to poštou na adresu Tlačová agentúra Slovenskej republiky, Lamačská cesta 3, 841 04 Bratislava alebo osobne v podateľni Tlačovej agentúry Slovenskej republiky v sídle Tlačovej agentúry Slovenskej republiky na uvedenej adrese **do 2. januára 2014.**

V prípade podania prihlášky prostredníctvom pošty je rozhodujúci dátum poštovej podacej pečiatky. V prípade podania prihlášky osobne je rozhodujúci dátum podacej pečiatky Tlačovej agentúry Slovenskej republiky. Osobne je možné prihlášku podať najneskôr do 16:00 hod. posledného dňa určenej lehoty. Na neúplné prihlášky a prihlášky podané po určenej lehote sa neprihliada.

Otváranie obálok s prihláškami sa uskutoční 9. januára 2014 o 12:00 hod. Kandidát, ktorý spĺňa podmienky na výkon funkcie generálneho riaditeľa Tlačovej agentúry Slovenskej republiky a ktorý predložil v určenej lehote úplnú prihlášku bude pozvaný na verejné vypočutie, ktoré sa uskutoční 17. januára 2014. Kandidátovi, ktorý podmienky na výkon generálneho riaditeľa Tlačovej agentúry Slovenskej republiky nespĺňa, ktorý predložil prihlášku oneskorene, alebo ktorý predložil neúplnú prihlášku, bude vrátený jeho projekt riadenia a rozvoja Tlačovej agentúry Slovenskej republiky spolu so zdôvodnením jeho vylúčenia z voľby generálneho riaditeľa Tlačovej agentúry Slovenskej republiky. Pozvánka na verejné vypočutie alebo oznámenie o vylúčení z voľby budú kandidátom odoslané prostredníctvom pošty v deň otvárania obálok s prihláškami.

Podrobnosti o priebehu verejného vypočutia a voľby generálneho riaditeľa Tlačovej agentúry Slovenskej republiky upravuje Rokovací poriadok správnej rady Tlačovej agentúry Slovenskej republiky.

Informácie o činnosti a výsledkoch hospodárenia Tlačovej agentúry Slovenskej republiky v uplynulých obdobiach sú obsiahnuté vo výročných správach organizácie a v ďalších dokumentoch zverejnených na webovom sídle www.tasr.sk.

Správna rada TASR schválila text Oznámenia o verejnom vypočutí kandidátov na obsadenie funkcie generálneho riaditeľa Tlačovej agentúry Slovenskej republiky.

Za: 5 Proti: 0 Zdržal sa: 0

**Uznesenie bolo prijaté:**

1. **Rôzne**

Členovia Správnej rady TASR sa dohodli na najbližšom termíne rokovania 18. decembra 2013 o 15.00 hod.

Bratislava, 28.novembra 2013

Zapísal: V.Masár v. r.

predseda správnej rady TASR